O‘zbekiston tovar-xomashyo birjasida paxta yog‘i narxi 12,4 foizga pasaydi

O‘zbekiston tovar-xomashyo birjasi ma’lumotlariga ko‘ra, 10—16-may kunlari mamlakat bozorlarida paxta yog‘i narxlarining pasayish holatlari kuzatilgan. Xususan, 10—12-may kunlari birja savdolari orqali 1462 tonna paxta yog‘i sotilgan.

O‘tgan uch kun mobaynida barcha navli paxta yog‘ining kunlik o‘rtacha narxlari mahsulotning bir tonnasi uchun 16,825 million so‘mdan 14,739 million so‘mgacha, ya’ni 12,4 foizga pasaygan.
Paxta yog‘ining birjadagi narxlarini pasayishiga mos tarzda texnik paxta chigiti va paxta yog‘ining boshlang‘ich narxlarini sotuvchi-korxonalar tomonidan pasaytirilgani o‘z ijobiy ta’sirini o‘tkazgan.
Ko‘rib chiqilayotgan davrda paxta yog‘ining boshlang‘ich narxi mahsulotning bir tonnasi uchun o‘rtacha 15,375 million so‘mdan 14,158 million so‘mgacha, ya’ni 8 foizga pasaygan.

Eslatib o‘tamiz, bundan avval Monopoliyaga qarshi kurashish qo‘mitasi birjada texnik chigitning boshlang‘ich narxlarini kelishib, sun’iy oshirish alomatlari bilan 34 ta paxta klasteriga nisbatan ish qo‘zg‘atgan edi.